Jozef Ambruš

PhDr. Jozef Ambruš CSc. (pseudonym Janko Bystrík) (* 22. september 1914, Horný Badín - † 2. apríl 1993, Bratislava) bol slovenský literárny historik, prekladateľ a jazykovedec. 

 Životopis 
Pochádzal z roľníckej rodiny. Vychodil šesť tried ľudovej školy v Dolnom Badíne, následne študoval na gymnáziách v Banskej Štiavnici a Trnave, roku 1934 maturoval. Nato vyštudoval slavistiku a klasickú filológiu na Filozofickej fakulte UK v Bratislave. Počas vysokoškolského štúdia bol na študijných pobytoch v Krakove (1935) a Ľubľane (1937). Od roku 1938 pôsobil ako asistent slovanského seminára na Filozofickej fakulte UK v Bratislave, od roku 1940 pôsobil v Úrade propagandy a v rokoch 1943-45 pôsobil na generálnom konzuláte vo Viedni. Tam viedol aj lektorát češtiny a slovenčiny na Vysokej škole pre svetový obchod, študoval archívy a zhromažďoval korešpondenciu Ľudovíta Štúra. Po skončení vojny sa vrátil na Slovensko, kde bol v rokoch 1948 – 53 vedúcim vydavateľstva Spolku sv. Vojtecha v Trnave a následne rok pôsobil ako jazykový redaktor Slovenského vydavateľstva technickej literatúry v Bratislave. V rokoch 1954 – 58 bol odborným pracovníkom Ústavu slovenskej literatúry SAV. V roku 1958 sa vrátil do Trnavy kde bol do roku 1964 knihovníkom v Spolku sv. Vojtecha. Napokon od roku 1964 vedecký pracovník Ústavu slov. literatúry SAV v Bratislave. Roku 1981 odišiel do dôchodku. Svoju tvorbu zameriaval hlavne na štúrovské obdobie, najmä dielu Ľudovíta Štúra a Daniela Maróthyho.

 Dielo 
 Dielo Jána Hollého (1950)
 Listár Ľudovíta Štúra (1957)
 Ján Hollý očami svojich súčasníkov (1964)
 Korešpondencia Jána Hollého (1967)
 Listy Jána Kollára (1991)

 Referencie 

 Externé odkazy 
 Jozef Ambruš 
 https://kis.ukf.sk/opacXE?fn=resultform&rankfield=true

Kategória:Osobnosti z Horného Badína
Kategória:Slovenskí jazykovedci
Kategória:Slovenskí prekladatelia
Kategória:Slovenskí literárni historici
Kategória:Absolventi Filozofickej fakulty Univerzity Komenského v Bratislave